ΚΑΝΟΝΙΣΜΟΣ (ΕΟΚ) αριθ. 2084/93 ΤΟΥ ΣΥΜΒΟΥΛΙΟΥ της 20ής Ιουλίου 1993 για την τροποποίηση του κανονισμού (ΕΟΚ) αριθ. 4255/88 για διατάξεις εφαρμογής του κανονισμού (ΕΟΚ) αριθ. 2052/88 όσον αφορά το Ευρωπαϊκό Κοινωνικό Ταμείο

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 126 και 127,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι ο κανονισμός (ΕΟΚ) αριθ. 2081/93 (4) τροποποίησε τον κανονισμό (ΕΟΚ) αριθ. 2052/88 της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους, τόσο μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών οργάνων (5)- ότι ο κανονισμός (ΕΟΚ) αριθ. 2082/93 (6) τροποποίησε τον κανονισμό (ΕΟΚ) αριθ. 4253/88 για τις διατάξεις εφαρμογής του κανονισμού (ΕΟΚ) αριθ. 2052/88 όσον αφορά το συντονισμό των παρεμβάσεων των διαφόρων διαρθρωτικών ταμείων τόσο μεταξύ τους, όσο και με τις παρεμβάσεις της Ευρωπαϊκής Τράπεζας Επενδύσεων και των λοιπών υφιστάμενων χρηματοδοτικών οργάνων (7)- ότι πρέπει επίσης να τροποποιηθεί ο κανονισμός (ΕΟΚ) αριθ. 4255/88 (8)-

ότι είναι σκόπιμο να επεκταθεί το πεδίο εφαρμογής του Ευρωπαϊκού Κοινωνικού Ταμείου (εφεξής "ταμείο"), ιδίως ύστερα από τον επανακαθορισμό των στόχων αριθ. 3 και 4 και τον καθορισμό ενός νέου στόχου αριθ. 4- ότι είναι σκόπιμο να ποροβλεφθεί ρητά η ένταξη των προσώπων που απειλούνται με αποκλεισμό από την αγορά εργασίας και να δοθεί μεγαλύτερη ευελιξία στα κριτήρια επιλεξιμότητας των κατηγοριών πληθυσμού που είναι ήδη επιλέξιμες-

ότι, λόγω της σοβαρότητας του προβλήματος της ανεργίας, οι κοινοτικές ενέργειες όσον αφορά τους στόχους αριθ. 3 και 4 θα επικεντρωθούν ιδίως στο στόχο αριθ. 3 "καταπολέμηση της μακροχρόνιας ανεργίας και διευκόλυνση της επαγγελματικής ένταξης των νέων και των προσώπων που απειλούνται με αποκλεισμό από την αγορά εργασίας" και ότι αυτό θα ληφθεί υπόψη κατά την κατανομή των κονδυλίων μεταξύ των στόχων αριθ. 3 και 4-

ότι, λαμβανομένων υπόψη των περιορισμένων κονδυλίων, οι ενέργειες που αποβλέπουν στην καταπολέμηση της μακροχρόνιας ανεργίας και την επαγγελματική ένταξη των νέων παραμένουν θέματα προτεραιότητας στο πλαίσιο του στόχου αριθ. 3-

ότι είναι σκόπιμο να επανακαθορισθούν οι εππιλέξιμες ενέργειες προκειμένου να γίνει αποτελεσματικότερη η υλοποίηση των πολιτικών στόχων στο πλαίσιο του συνόλου των στόχων για τους οποίους παρεμβαίνει το ταμείο και να προβλεφθεί διεύρυνση των εν λόγω ενεργειών, ιδίως των μέτρων ενίσχυσης της απασχόλησης, που μπορούν, για παράδειγμα, να λάβουν τη μορφή ενισχύσεων για τη γεωγραφική κινητικότητα, επιδοτήσεων των προσλήψεων και δημιουργίας ανεξάρτητων δραστηριοτήτων-

ότι είναι σκόπιμο οι ενέργειες που αναλαμβάνει το ταμείο δυνάμει των διαφόρων στόχων να συνιστούν μια συνεκτική προσέγγιση που αποσκοπεί στη βελτίωση της λειτουργίας της αγοράς εργασίας και στην ανάπτυξη του ανθρώπινου δυναμικού, και ότι είναι σκόπιμο τα κράτη μέλη και η Επιτροπή να εξασφαλίζουν την τήρηση της αρχής των ίσων ευκαιριών για άνδρες και γυναίκες κατά την εφαρμογή των ενεργειών που χρηματοδοτούνται από τα ταμείο στο πλαίσιο του συνόλου των στόχων-

ότι είναι σκόπιμο να εξασφαλισθεί ότι ο στόχος αριθ. 4 ενισχύει την απασχόληση και την επαγγελματική εξειδίκευση μέσω ενεργειών πρόληψης, παροχής συμβουλών, ανάπτυξης δικτύων και κατάρτισης σε ολόκληρη τη Κοινότητα και ότι κατά συνέπεια ο στόχος αυτός πρέπει: να εφαρμόζεται οριζοντίως, σε όλο το φάσμα της οικονομίας χωρίς εκ των προτέρων αναφορά σε συγκεκριμένες βιομηχανίες ή κλάδους- να απευθύνεται σε εργαζομένους που έχουν εργασία και ιδίως σε αυτούς που απειλούνται με ανεργία και όχι στις επιχειρήσεις, με σκοπό τη βελτίωση των επαγγελματικών τους προσόντων και των ευκαιριών απασχόλησης- να είναι επικεντρωμένος όσον αφορά τον τύπο της ενέργειας, με τήρηση των κανόνων του ανταγωνισμού- να συμπληρώνει και όχι να υποκαθιστά, τις προσπάθειες που καταβάλλουν οι ίδιες οι επιχειρήσεις-

ότι είναι σκόπιμο να εξασφαλίζεται ότι οι ενέργειες στο πλαίσιο του στόχου αριθ. 4 αντιμετωπίζουν τα βαθύτερα αίτια των προβλημάτων που συνδεόνται με τις μεταβολές στη βιομηχανία, συμπεριλαμβανομένων των υπηρεσιών και ότι δεν ασχολούνται με τα βραχυπρόθεσμα συμπτώματα που χαρακτηρίζουν την αγορά- ότι οι ενέργειες πρέπει να ανταποκρίνονται στις γενικές ανάγκες των εργαζομένων που οφείλονται στις βιομηχανικές μεταβολές και στην εξέλιξη των συστημάτων παραγωγής που έχουν διαπιστωθεί ή προβλέπονται για το μέλλον και ότι δεν αποσκοπούν να ωφελήσουν μία μόνο επιχείρηση ή ένα συγκεκριμένο βιομηχανικό κλάδο- ότι πρέπει να δοθεί ιδιαίτερη προσοχή στις μικρομεσαίες επιχειρήσεις και να ληφθεί ιδιαίτερη μέριμνα για τη βελτίωση της πρόσβασης στην κατάρτιση-

ότι, λόγω της στρατηγικής σημασίας που έχει σ' αυτόν τον τομέα η συνεχής επαγγελματική κατάρτιση των εργαζομένων, ο στόχος αριθ. 4 πρέπει να επικεντρώνεται στις ενέργειες κατάρτισης που αφορούν την εισαγωγή, τη χρήση και την ανάπτυξη νέων ή τελειοποιημένων μεθόδων παραγωγής, ιδίως στις νέες τεχνικές οργάνωσης, στις νέες τεχνολογίες και στις μεταβαλλόμενες απαιτήσεις της αγοράς και της κοινωνίας, ιδιαίτερα σε ό,τι αφορά την προστασία του περιβάλλοντος- ότι, επίσης, οι ενέργειες κατάρτισης πρέπει να συνδέονται με τις νέες απαιτήσεις στις οποίες πρέπει να ανταποκρίνονται οι εργαζόμενοι στις μικρομεσαίες επιχειρήσεις λόγω της εξέλιξης των συστημάτων παραγωγής και της ανάγκης να καταδειχθεί ότι τα προϊόντα και οι διαδικασίες χαρακτηρίζονται από υψηλή ποιότητα και σέβονται το περιβάλλον-

ότι είναι σκόπιμο, στο πλαίσιο της εταιρικής σχέσης, να καθορισθούν οι επιλέξιμες δαπάνες για συνδρομή του ταμείου-

ότι είναι σκόπιμο να υπάρχει μέριμνα ώστε οι παρεμβάσεις του ταμείου να επικεντρώνονται, στο πλαίσιο του κάθε στόχου, στις σημαντικότερες ανάγκες και στις αποτελεσματικότερες ενέργειες-

ότι είναι σκόπιμο να συμπληρωθεί και να διευκρινισθεί το περιεχόμενο των σχεδίων και των μορφών παρέμβασης, ιδίως μετά τον επανακαθορισμό των στόχων αριθ. 3 και 4-

ότι είναι σκόπιμο κατ' εφαρμογή του άρθρου 13 παράγραφος 5 του κανονισμού (ΕΟΚ) αριθ. 2052/88, οι επιχειρήσεις να χρηματοδοτούν σε κατάλληλο ποσοστό τις ενέργειες υπέρ της κατάρτισης του προσωπικού τους-

ότι το ταμείο συνεισφέρει, επιπλέον, στην υποστήριξη της τεχνικής βοήθειας, προτύπων σχεδίων και σχεδίων επίδειξης, κατά την έννοια του άρθρου 5 παράγραφος 2 στοιχείο ε) του κανονισμού (ΕΟΚ) αριθ. 2052/88,

ότι είναι σκόπιμο, κατ' εφαρμογή του άρθρου 14 παράγραφος 2 του κανονισμού (ΕΟΚ) αριθ. 2052/88, να μπορεί το ταμείο να χρηματοδοτεί, στο πλαίσιο περισσότερων του ενός στόχου, ενέργειες που αφορούν ειδικότερα την ανάπτυξη των δομών απασχόλησης και κατάρτισης καθώς και άλλων παρόμοιων δομών, συμπεριλαμβανομένων των ενεργειών επιμόρφωσης των εκπαιδευτικών, των επιμορφωτών και άλλων κατηγοριών προσωπικού των εν λόγω δομών-

ότι είναι σκόπιμο να διευκρινιστούν οι μεταβατικές διατάξεις-

ότι πρέπει να διαγραφεί κάθε αναφορά στους προσανατολισμούς σχετικά με τις παραμβάσεις του ταμείου, δεδομένου ότι η λειτουργία αυτή στο εξής εξασφαλίζεται μέσω του καθορισμού των πολιτικών στόχων και της υποχρέωσης για συγκέντρωση των παρεμβάσεων του ταμείου στις σημαντικότερες ανάγκες και τις αποτελεσματικότερες ενέργειες,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα άρθρα 1 έως 9 του κανονισμού (ΕΟΚ) αριθ. 4255/88 αντικαθίστανται από το ακόλουθο κείμενο:

"Άρθρο 1

Πεδίο εφαρμογής

Στο πλαίσιο της αποστολής που του αναθέτει το άρθρο 123 της συνθήκης και σύμφωνα με το άρθρο 3 παράγραφος 2 του κανονισμού (ΕΟΚ) αριθ. 2052/88, το ταμείο υποστηρίζει:

1. Δυνάμει του στόχου αριθ. 3, σε όλη την Κοινότητα, ενέργειες που αποσκοπούν κατά πρώτο λόγο:

α) στη διευκόλυνση της επαγγελματικής ένταξης των ανέργων που απειλούνται από μακροχρόνια ανεργία, ιδίως μέσω:

i) της επαγγελματικής κατάρτισης και της προκαταρκτικής κατάρτισης, συμπεριλαμβανομένης της αναβάθμισης των γνώσεων, του προσανατολισμού και της παροχής συμβουλών,

ii) των περιορισμένης χρονικής διάρκειας ενισχύσεων για την απασχόληση,

iii) της ανάπτυξης των κατάλληλων δομών κατάρτισης, απασχόλησης και υποστήριξης, συμπεριλαμβανόμενης της κατάρτισης του αναγκαίου προσωπικού, καθώς και της παροχής υπηρεσιών φροντίδας εξαρτώμενων ατόμων-

β) στη διευκόλυνση της επαγγελματικής ένταξης των νέων που ζητούν εργασία, μέσω των ενεργειών που περιγράφονται στο στοιχείο α), συμπεριλαμβανομένης της δυνατότητας αρχικής επαγγελματικής κατάρτισης που μπορεί να καλύπτει περίοδο δίαρκειας δύο ετών ή μεγαλύτερης και οδηγεί στην επαγγελματική εξειδίκευση, καθώς και της δυνατότητας επαγγελματικής κατάρτισης ισοδύναμης με την υποχρεωτική εκπαίδευση, υπό την προϋπόθεση ότι μετά την κατάρτιση αυτή οι νέοι θα έχουν την απαραίτητη ηλικία προκειμένου να εισέλθουν στην αγορά εργασίας,

καθώς και ενέργειες που αποσκοπούν:

γ) στην προώθηση της ένταξης στην αγορά εργασίας προσώπων που απειλούνται με αποκλεισμό, μέσω των ενεργειών που περιγράφονται στο στοιχείο α)-

δ) στην προώθηση της ισότητας ευκαιριών για άνδρες και γυναίκες στην αγορά εργασίας, ιδίως στους τομείς στους οποίους οι γυναίκες έχουν χαμηλή εκπροσώπηση, ιδιαιτέρως για τις γυναίκες που δεν διαθέτουν επαγγελματικά προσόντα ή επανεντάσσονται στην αγορά εργασίας ύστερα από μια περίοδο απουσίας, μέσω ενεργειών που περιγράφονται στο στοιχείο α) καθώς και άλλων συνοδευτικών ενεργειών.

2. Δυνάμει του στόχου αριθ. 4, και βάσει των κανόνων ανταγωνισμού του άρθρου 7 του κανονισμού (ΕΟΚ) αριθ. 2052/88, σε όλη την Κοινότητα, τις ενέργειες που έχουν σκοπό να διευκολύνουν την προσαρμογή των εργαζομένων και ιδίως όσων απειλούνται με ανεργία, στις βιομηχανικές μεταβολές και στην εξέλιξη των συστημάτων παραγωγής, ιδίως μέσω:

- της έγκαιρης πρόγνωσης των τάσεων της αγοράς εργασίας και των αναγκών σε επαγγελματικά προσόντα,

- της επαγγελματικής κατάρτισης και επανειδίκευσης, του προσανατολισμού και της παροχής συμβουλών,

- της συνδρομής που επιτρέπει τη βελτίωση και την ανάπτυξη αποτελεσματικών συστημάτων κατάρτισης.

Οι ενέργειες πρέπει να λαμβάνουν ιδιαίτερα υπόψη τις συγκεκριμένες ανάγκες των μικρομεσαίων επιχειρήσεων.

3. Δυνάμει των στόχων αριθ. 1, 2 και 5 β), στις σχετικές περιοχές, τις ενέργειες που αποσκοπούν:

α) στην ενίσχυση της σταθερότητας και στην υποστήριξη της αύξησης της απασχόλησης, ιδιαίτερα μέσω της συνεχούς κατάρτισης, του προσανατολισμού και της παροχής συμβουλών αφενός στους εργαζομένους, κυρίως στους εργαζόμενους στις μικρομεσαίες επιχειρήσεις και σε όσους απειλούνται από ανεργία, και αφετέρου στα άτομα που έχουν χάσει την εργασία τους, όπως επίσης μέσω της ενίσχυσης για την ανάπτυξη κατάλληλων συστημάτων κατάρτισης, συμπεριλαμβανομένης της επιμόρφωσης των εκπαιδευτών, καθώς και μέσω της βελτίωσης των υπηρεσιών απασχόλησης-

β) στην ενίσχυση του ανθρώπινου δυναμικού στον τομέα της έρευνας, επιστήμης και τεχνολογίας, ιδίως μέσω τριτοβάθμιας εκπαίδευσης και επιμόρφωσης του διοικητικού προσωπικού και των τεχνικών των ερευνητικών ιδρυμάτων.

4. Δυνάμει του στόχου αριθ. 1, στις σχετικές περιοχές, τις ενέργειες που αποσκοπούν:

α) στην ενίσχυση και βελτίωση των συστημάτων εκπαίδευσης και κατάρτισης, ιδίως μέσω της επιμόρφωσης των εκπαιδευτικών, των επιμορφωτών και του διοικητικού προσωπικού, μέσω της προαγωγής της συνεργασίας μεταξύ των κέντρων κατάρτισης ή των ιδρυμάτων τριτοβάθμιας εκπαίδευσης και των επιχειρήσεων, καθώς και μέσω της χρηματοδότησης της κατάρτισης που υπάγεται στο εθνικά συστήματα δευτεροβάθμιας ή ισότιμης εκπαίδευσης και στα εθνικά συστήματα τριτοβάθμιας εκπαίδευσης που συνδέονται σαφώς με την αγορά εργασίας, τις νέες τεχνολογίες ή την οικονομική ανάπτυξη-

β) να συμβάλλουν στην ανάπτυξη μέσω της επιμόρφωσης των δημοσίων υπαλλήλων, όταν αυτό κρίνεται ανακαίο για την εφαρμογή πολιτικών προώθησης της ανάπτυξης και της διαρθρωτικής προσαρμογής.

Τα κράτη μέλη και η Επιτροπή βεβαιώνονται ότι οι ενέργειες που προγραματοποιούνται δυνάμει των διαφόρων στόχων συνιστούν μια συνεκτική προσέγγιση για τη βελτίωση της λειτουργίας της αγοράς εργασιάς και την ανάπτυξη του ανθρώπινου δυναμικού, λαμβάνοντας υπόψη τους στόχους ανάπτυξης, αναδιάρθρωσης και διαρθρωτικής προσαρμογής στα ενδιαφερόμενα κράτη μέλη ή περιοχές.

Τα κράτη μέλη και η Επιτροπή βεβαιώνονται ότι, κατά την υλοποίηση των δράσεων που πραγματοποιούνται δυνάμει των διάφορων στόχων, τηρείται η αρχή της ίσης μεταχείρισης ανδρών και γυναικών.

Το ταμείο, εξάλλου, μπορεί να υποστηρίζει, σε όλη την Κοινότητα, τις ενέργειες κατά την έννοια του άρθρου 5 παράγραφος 2 στοιχείο ε) του κανονισμού (ΕΟΚ) αριθ. 2052/88.

Άρθρο 2

Επιλέξιμες δαπάνες

1. Αντικείμενο της συνδρομής του ταμείου μπορούν να αποτελέσουν οι δαπάνες που προορίζονται να καλύψουν:

- την αμοιβή, τις συναφείς δαπάνες, καθώς και τα έξοδα διαμονής και μετακίνησης των επωφελουμένων από τις ενέργειες που προβλέπονται από το άρθρο 1,

- το κόστος προετοιμασίας, λειτουργίας, διαχείρισης και αξιολόγησης, των ενεργειών που προβλέπονται στο άρθρο 1, αφαιρουμένων των εσόδων,

- το κόστος των χορηγούμενων, στο πλαίσιο των ρυθμίσεων των κρατών μελών, ενισχύσεων για την απασχόληση.

Η φύση αυτών των δαπανών και εσόδων θα καθορισθεί και αποφασισθεί, κατά το στάδιο του προγραμματισμού, στο πλαίσιο της εταιρικής σχέσης.

Με την επιφύλαξη των ελέγχων που πραγματοποιεί η Επιτροπή, τα κράτη μέλη μεριμνούν ώστε το κόστος των επιμέρους ενεργειών να κυμαίνεται μέσα στα κατάλληλα όρια για κάθε τύπο ενέργειας.

Η Επιτροπή μεριμνά ώστε οι δαπάνες του ταμείου για ενέργειες κατάρτισης του ίδιου τύπου να μην εξελίσσονται κατά τρόπο αποκλίνοντα. Για το σκοπό αυτό, αφού λάβει τη γνώμη της επιτροπής του άρθρου 28 του κανονισμού (ΕΟΚ) αριθ. 4253/88, προσδιορίζει για κάθε κράτος μέλος, και σε συνεργασία με αυτό, τα μέσα ενδεικτικά ποσά των δαπανών ανάλογα με τους τύπους κατάρτισης.

2. Μπορούν επίσης να χρηματοδοτηθούν από το ταμείο οι δαπάνες που αποσκοπούν να καλύψουν το κόστος των ενεργειών, κατά την έννοια του άρθρου 5 παράγραφος 2 στοιχείο ε) του κανονισμού (ΕΟΚ) αριθ. 2052/88, συμπεριλαμβανομένων των ενεργειών που προβλέπονται στο άρθρο 6 του παρόντος κανονισμού.

Άρθρο 3

Επικέντρωση των παρεμβάσεων

Τα κράτη μέλη και η Επιτροπή βεβαιώνονται, στο πλαίσιο της εταιρικής σχέσης, κατά το στάδιο του σχεδιασμού και προγραμματισμού, ότι η κοινοτική παρέμβαση για κάθε στόχο επικεντρώνεται στις σημαντικότερες ανάγκες και στις αποτελεσματικότερες ενέργειες, σε σχέση με τους σκοπούς που ορίζονται στο άρθρο 1 του παρόντος κανονισμού, έτσι ώστε η παρέμβαση αυτή να συμβάλλει στην εκπλήρωση της αποστολής και των στόχων του ταμείου που προβλέπονται στο άρθρο 1 και στο άρθρο 3 παράγραφος 2 του κανονισμού (ΕΟΚ) αριθ. 2052/88.

Άρθρο 4

Σχέδια

1. Τα σχέδια που προβλέπονται στα άρθρα 8, 9, 10 και 11 α του κανονισμού (ΕΟΚ) αριθ. 2052/88 περιγράφουν, κυρίως κατά το τμήμα που αφορά το ταμείο και εφόσον αποδειχθεί αναγκαίο, με τη βοήθεια αριθμητικών στοιχείων και λαμβανομένων υπόψη των διαθέσιμων αποτελεσμάτων της αξιολόγησης:

- τις ανισορροπίες που υπάρχουν μεταξύ ζήτησης και προσφοράς απασχόλησης, συμπεριλαμβανομένης της απασχόλησης των γυναικών,

- τη φύση και τα χαρακτηριστικά των προσφερόμενων θέσεων απασχόλησης που παραμένουν ακάλυπτες,

- τις δυνατότητες απασχόλησης που υφίστανται στις αγορές εργασίας,

- το είδος των ενεργειών που πρόκειται να γίνουν, καθώς και τις κατηγορίες και τον αριθμό των επωφελούμενων ατόμων, λαμβανομένης υπόψη της ανάγκης για επικέντρωση που προβλέπεται από το άρθρο 3 του παρόντος κανονισμου,

- το προσδοκώμενο αποτέλεσμα από τις ενέργειες που γίνονται για την προώθηση των ίσων ευκαιριών μεταξύ ανδρών και γυναικών στην αγορά εργασίας.

Τα σχέδια αυτά αναφέρουν τον τρόπο με τον οποίο έχει ληφθεί υπόψη, στα πλαίσια των διαδικασιών που παρέχονται από τους θεσμικούς κανόνες και την πρακτική κάθε κράτους μέλους, η σύμπραξη των οικονομικών και κοινωνικών εταίρων στα πλαίσια της εταιρικής σχέσης που προβλέπεται στο άρθρο 4 του κανονισμού (ΕΟΚ) αριθ. 2052/88.

2. Τα σχέδια που προβλέπονται στο άρθρο 10 παράγραφος 1 του κανονισμού (ΕΟΚ) αριθ. 2052/88 αναφέρουν, εκτός από τα στοιχεία της παραγράφου 1 του παρόντος άρθρου, τον τρόπο με τον οποίο το κράτος μέλος θα εξασφαλίσει, στις περιπτώσεις που κρίνεται ενδεδειγμένο, τη συμμετοχή των οργανισμών που παρέχουν υπηρεσίες στους τομείς που αφορούν την προετοιμασία και τη διαχείριση των ενεργειών υπέρ των ατόμων που προβλέπονται στο άρθρο 1 παράγραφος 1 του παρόντος κανονισμού.

3. Τα σχέδια που προβλέπονται στο άρθρο 10 παράγραφος 2 του κανονισμού (ΕΟΚ) αριθ. 2052/88 αναφέρουν, εκτός από τα στοιχεία της παραγράφου 1 του παρόντος άρθρου, και τα εξής:

- τις ανισορροπίες που υπάρχουν μεταξύ των προσφερόμενων και των ζητουμένων στην αγορά εργασίας επαγγελματικών ειδικοτήτων, λαμβάνοντας ιδιαιτέρως υπόψη τους εργαζόμενους που θίγονται από τις βιομηχανικές μεταβολές και την εξέλιξη των συστημάτων παραγωγής,

- τον τρόπο με τον οποίο το κράτος μέλος, στα πλαίσια των διαδικασιών που παρέχονται από τους θεσμικούς κανόνες και την πρακτική του, θα εξασφαλίσει τη συμμετοχή των οικονομικών και κοινωνικών εταίρων και των οργανισμών επαγγελματικής κατάρτισης, στο αρμόζον επίπεδο, κατά την προετοιμασία των ενεργειών, και ιδιαιτέρως όσον αφορά την πρόληψη των επιπτώσεων των βιομηχανικών μεταβολών και της εξέλιξης των συστημάτων παραγωγής,

- τις σχέσεις μεταξύ των ενεργειών και των άλλων κοινοτικών πολιτικών που αναφέρονται στις βιομηχανικές μεταβολές και στην εξέλιξη των συστημάτων παραγωγής, και κυρίως τη σχέση με την πολιτική επαγγελματικής κατάρτισης.

Άρθρο 5

Μορφές παρέμβασης

1. Οι αιτήσεις συνδρομής του ταμείου υποβάλλονται κυρίως υπό τη μορφή:

α) λειτουργικού προγράμματος-

β) συνολικής επιχορήγησης-

γ) τεχνικής βοήθειας, προτύπων σχεδίων και σχεδίων επίδειξης, κατά την έννοια του άρθρου 5 παράγραφος 2 του κανονισμού (ΕΟΚ) αριθ. 2052/88.

2. Τα κράτη μέλη κοινοποιούν τις πληροφορίες που είναι αναγκαίες για την εκτίμηση, την παρακολούθηση και την αξιολόγηση, καθώς και για τη διαχείριση και τον έλεγχο των ενεργειών, κάνοντας, ενδεχομένως, διάκριση μεταξύ ανδρών και γυναικών. Οι πληροφορίες αυτές αφορούν ειδικότερα τις ενέργειες που προβλέπονται από το άρθρο 14 παράγραφος 2 του κανονισμού (ΕΟΚ) αριθ. 4253/88, καθώς και τις ενέργειες που αφορούν μόνο το ταμείο αυτό, όπως η γεωγραφική συγκέντρωση, οι ομάδες-στόχοι, ο αριθμός των επωφελούμενων ατόμων και η διάρκεια των ενεργειών.

3. Κατ' εφαρμογή του άρθρου 13 παράγραφος 5 του κανονισμού (ΕΟΚ) αριθ. 2052/88, οι επιχειρήσεις των οποίων οι εργαζόμενοι επωφελούνται από τις ενέργειες κατάρτισης χρηματοδοτούν κατά το δέον ποσοστό το κόστος των ενεργειών αυτών.

4. Οι αιτήσεις συνδρομής συνοδεύονται από μηχανογραφημένο έντυπο που καταρτίζεται στα πλαίσια της εταιρικής σχέσης και στο οποίο καταγράφονται οι ενέργειες που αφορούν κάθε επί μέρους μορφή παρέμβασης, κατά τρόπο ώστε να είναι δυνατή η παρακολούθηση της παρέμβασης από την ανάληψη της δημοσιονομικής υποχρέωσης έως την τελική πληρωμή.

Άρθρο 6

Τεχνική βοήθεια, πρότυπα σχέδια και σχέδια επίδειξης

1. Το ταμείο μπορεί να χρηματοδοτεί, πλήν των κοινοτικών πλαισίων στήριξης και εντός του ορίου του 0,5 % των ετήσιων κονδυλίων του, προπαρασκευαστικές ενέργειες, καθώς και ενέργειες εκτίμησης, παρακολούθησης και αξιολόγησης, στα κράτη μέλη ή σε κοινοτικό επίπεδο, που είναι αναγκαίες για την εκτέλεση των ενεργειών που προβλέπονται στο άρθρο 1. Οι ενέργειες αυτές εκτελούνται με πρωτοβουλία της Επιτροπής ή για λογαριασμό της και περιλαμβάνουν:

α) ενέργειες νεοτεριστικού χαρακτήρα, που έχουν ως αντικείμενο την επιβεβαίωση νέων υποθέσεων όσον αφορά το περιεχόμενο, τη μεθοδολογία και την οργάνωση της επαγγελματικής κατάρτισης και υπό την κοινοτική της διάσταση και, γενικότερα, την ανάπτυξη της απασχόλησης, συμπεριλαμβανομένης της προώθησης των ίσων ευκαιριών για άνδρες και γυναίκες στην αγορά εργασίας και της επαγγελματικής ένταξης των προσώπων που απειλούνται με αποκλεισμό απο την αγορά εργασίας, με σκοπό να δημιουργηθεί μια βάση για μεταγενέστερη παρέμβαση του ταμείου σε πλείονα του ενός κράτη μέλη-

β) μελέτες, τεχνική βοήθεια και ανταλλαγή εμπειριών που έχουν πολλαπλασιαστικό αποτέλεσμα, προετοιμασία, εκτίμηση, παρακολούθηση της πορείας καθώς και εμπεριστατωμένη αξιολόγηση και έλεγχο των ενεργειών που χρηματοδοτούνται από το ταμείο-

γ) ενέργειες που, στο πλαίσιο του κοινωνικού διαλόγου, απευθύνονται στο προσωπικό των επιχειρήσεων σε δύο ή περισσότερα κράτη μέλη και αφορούν την μεταφορά ειδικών γνώσεων ιδιαίτερου ενδιαφέροντος για τον εκσυγχρονισμό του παραγωγικού μηχανισμού-

δ) ενημέρωση των ενδιαφερομένων εταίρων, των τελικών δικαιούχων των παρεμβάσεων του τομείου, και της κοινής γνώμης.

2. Σύμφωνα με το άρθρο 3 παράγραφος 2 τελευταίο εδάφιο του κανονισμού (ΕΟΚ) αριθ. 2052/88, το ταμείο μπορεί ακόμη να συμβάλλει, εντός του ορίου του 1 % των ετήσιων κονδυλίων του, στη χρηματοδότηση εκτός των κοινοτικών πλαισίων στήριξης:

α) μελετών, με πρωτοβουλία της Επιτροπής-

β) προτύπων σχεδίων, συμπεριλαμβανομένης της ανταλλαγής εμπειριών και της μεταφοράς τεχνογνωσίας,

που αφορούν την αγορά εργασίας σε κοινοτικό επίπεδο ή που συμβάλλουν στην εφαρμογή της κοινοτικής πολιτικής στον τομέα της επαγγελματικής κατάρτισης.

Αυτά μπορούν να αφορούν συγκεκριμένα: τον σχεδιασμό και την ανάπτυξη συστημάτων ευρέσεως εργασίας, μηχανισμών προσφοράς και ζήτησης απασχόλησης, μεθόδων διαχείρισης της απασχόλησης βάσει προβλέψεων, μεθόδων πρόβλεψης των αναγκών όσον αφορά τις επαγγελματικές ειδικότητες, μεθόδων προώθησης ίσων ευκαιριών για άνδρες και γυναίκες στην αγορά εργασίας και μεθόδων επαγγελματικής ένταξης των προσώπων που απειλούνται με αποκλεισμό από την αγορά εργασίας- τη βελτίωση ή τον εκσυγχρονισμό των συστημάτων κατάρτισης- τη θέσπιση ή την ανάπτυξη ενός εθνικού συστήματος επικύρωσης και πιστοποίησης των τίτλων επαγγελματικής εκπαίδευσης- ή την ενίσχυση ειδικών κοινοτικών προγραμμάτων.

3. Οι ενέργειες που πραγματοποιούνται με πρωτοβουλία της Επιτροπής μπορούν να χρηματοδοτηθούν από το ταμείο, κατ' εξαίρεση, σε ποσοστό 100 %. Εννοείται ότι οι ενέργειες που πραγματοποιούνται για λογαριασμό της Επιτροπής χρηματοδοτούνται σε ποσοστό 100 %.

Άρθρο 7

Σώρευση και επικάλυψη

Κατ' εφαρμογή του άρθρου 14 παράγραφος 2 του κανονισμού (ΕΟΚ) αριθ. 2052/88, το ταμείο μπορεί να χρηματοδοτεί, για περισσότερους από έναν από τους στόχους που προβλέπονται από το άρθρο 1 του προαναφερθέντος κανονισμού, ενέργειες που αφορούν ιδίως την ανάπτυξη δομών απασχόλησης, κατάρτισης και άλλων παρόμοιων δομών, συμπεριλαμβανομένων των ενεργειών επιμόρφωσης των διδασκόντων, των εκπαιδευτών και άλλων κατηγοριών προσωπικού των δομών αυτών, καθώς και ενέργειες τεχνικής βοήθειας.

Άρθρο 8

Μεταβατικές διατάξεις

Τα τμήματα των ποσών για τα οποία ανελήφθη υποχρέωση χορήγησης συνδρομής για τα σχέδια που αποφασίστηκαν από την Επιτροπή πριν από την 1η Ιανουαρίου 1989 δυνάμει του ταμείου, και για τα οποία δεν υποβλήθηκε στην Επιτροπή αίτηση οριστικής πληρωμής πριν από τις 31 Μαρτίου 1995, αποδεσμεύονται αυτεπαγγέλτως από αυτήν το αργότερο έως τις 30 Σεπτεμβρίου 1995, με την επιφύλαξη των σχεδίων τα οποία έχουν ανασταλεί για δικαστικούς λόγους."

Άρθρο 2

Ο παρών κανονισμός τίθεται σε ισχύ την τρίτη ημέρα από τη δημοσίευσή του στην Επίσημη Εφημερίδα των Ευρπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Ιουλίου 1993.

Για το Συμβούλιο

Ο Πρόεδρος

W. CLAES

(1) ΕΕ αριθ. C 131 της 11. 5. 1993, σ. 10.(2) Γνώμη που διατυπώθηκε στις 14 Ιουλίου 1993 (δεν δημοσιεύθηκε ακόμα στην Επίσημη Εφημερίδα).(3) ΕΕ αριθ. C 201 της 26. 7. 1993, σ. 52.(4) Βλέπε σελίδα 5 της παρούσας Επίσημης Εφημερίδας.(5) ΕΕ αριθ. L 185 της 15. 7. 1988, σ. 9.(6) Βλέπε σελίδα 20 της παρούσας Επίσημης Εφημερίδας.(7) ΕΕ αριθ. L 374 της 31. 12. 1988, σ. 1.(8) ΕΕ αριθ. L 374 της 31. 12. 1988, σ. 21.